नेपाल सुपर लिग : अक्सनमा बिकेनन्, डेब्यूमै गोल
आर्मीका डिफेन्डर विकास खवासलाई नेपाल सुपर लिग (एनएसएल) को अक्सनमा चार टिमको दाबीपछि गोलाप्रथामा एफसी चितवनले लिएको थियो । उनलाई अधिकतम २ लाख रुपैयाँ तिरेको चितवनले आर्मीकै विकास तामाङलाई एक लाखमा भित्र्याएको थियो ।
काठमाडौँ — आर्मीका डिफेन्डर विकास खवासलाई नेपाल सुपर लिग (एनएसएल) को अक्सनमा चार टिमको दाबीपछि गोलाप्रथामा एफसी चितवनले लिएको थियो । उनलाई अधिकतम २ लाख रुपैयाँ तिरेको चितवनले आर्मीकै विकास तामाङलाई एक लाखमा भित्र्याएको थियो ।तर, चोटका कारण यी दुवै सेन्टर–ब्याकलाई चितवनले गुमाइसकेको छ । एनएसल सुरु हुनुअघि नै तामाङलाई गुमाएको चितवनले पहिलो खेलपछि खवासलाई पनि बिदाइ गर्नुपर्‍यो ।आईएमई ग्रुपको लगानी रहेको चितवनले तामाङको स्थानमा आर्मीकै सेन्टर–ब्याक जितेन्द्र कार्की लियो । खवासलाई पनि आर्मीकै जर्जप्रिन्स कार्कीले प्रतिस्थापित गरे । जितेन्द्र र जर्जप्रिन्सलाई अक्सनमा कुनै टिमले रुचि देखाएका थिएनन् । अर्थात् ‘अनसोल्ड’ भएका थिए । डिफन्डरको स्थानमा डिफेन्डर त ठीक छ तर डिफेन्समा खेलाडी गुमाउँदा फरवार्ड चाहिँ किन ? ‘एनएसएलको नियमानुसार क्याटगोरी ‘ए’ का खेलाडी घाइते भएमा ‘ए’ कै लिनुपर्छ वा अरु क्याटगोरीको पनि लिन पाइन्छ,’ चितवनका मुख्य प्रशिक्षक मेघराज केसीले भने, ‘विकास (खवास) को अभाव त हुन्छ नै । तर, त्यो ठाउँ जसरी हुन्छ समायोजन गराउँछु । त्यसैले अक्सनमा बाँकी रहेका उपलब्ध खेलाडी हेर्दा सबैभन्दा राम्रो जर्जप्रिन्स नै लाग्यो र उनैलाई लियौं ।’अक्सनमा १४९ खेलाडीमध्ये ९८ जना सात टिमले लिएका थिए । जहाँ क्याटगोरी ‘ए’ मा बिक्री नभएका सातमध्ये एक थिए जर्जप्रिन्स । ‘तनाव नै भएको थियो,’ २७ वर्षीय उनले भने, ‘ट्रेनिङ निरन्तर थियो । फिटनेस पनि थियो । क्याम्पमा (राष्ट्रिय टिमको बन्द प्रशिक्षण) भइरहँदा पनि अक्सनमा नबिक्ने सोचेकै थिइनॅ ।’ उनले चोटकै कारण थ्री नेसन्स कपमा बन्द प्रशिक्षणबाटै राष्ट्रिय टिम छाड्नुपरेको थियो । त्यही बेला (चैत १५) मा किर्गिस्तान यू–२३ विरुद्ध गोलरहित भएको मैत्रीपूर्ण खेलमा उनी आर्मीबाट खेलेका थिए, जुन एएफसी कप २०२१ प्रारम्भिक छनोटको लागि आर्मीको तयारी थियो ।त्रिभुवन आर्मीले एएफसी कप छनोटको पहिलो खेलमा श्रीलंका पुलिसलाई ५–१ ले हरायो । तर, दशरथ रंगशालाको त्यो फराकिलो जितबाट जर्जप्रिन्स टाढै थिए । अघिल्लो दिन कोभिड–१९ पोजेटिभ देखिएपछि उनी दुई सहकमीसँगै आइसोलेसनमा गइसकेका थिए । एक सातापछि गोवामा इन्डियन सुपर लिग क्लब बेंग्लुरुविरुद्ध ५–० ले निरीह भएको आर्मीको टिममा पनि उनी थिएनन् । किनभने उनको कोभिड परीक्षण नेगेटिभ आइसकेको थिएन । संक्रमणमुक्त भएपछि उनी सिमरा गोल्डकप खेल्न पुगे । तर, त्यहाँ आर्मीलाई क्वाटरफाइनलमै कमाइको खोजीमा आएको अफ्रिकी टिमले बिदाइ गरिदियो ।यता राजधानीमा एनएसएलको पारो चढ्दै गइरहेको थियो । जर्जप्रिन्सले भने अक्सनमै अनसोल्ड भएपछि देशकै पहिलो फ्रेन्चाइज फुटबल प्रतियोगिता खेल्न पाउने आशा मारिसकेका थिए । उनी बुधबारको पहिलो खेलमा बुटवल लुम्बिनीविरुद्ध चितवनको अग्रपंक्तिमा फ्रान्सेली फरवार्ड गोरान जर्कोभिकसँगै देखिए । एनएसएल सुरु भएपछि खेल्न पाउनु उनका लागि अनपेक्षित नै थियो । उनले पहिलो आक्रमणमै गोरानको क्रसमा गोल गर्दै १५ औं मिनेटमा चितवनलाई अग्रता पनि दिलाए । टेकबहादुर बुढाथोकीले १९ औं मिनेटमै अग्रता दोब्बर बनाए । तर, आशिष लामाको उत्कृष्ट गोलमा बुटवल लुम्बिनी ३२ औं मिनेटमा खेलमा फर्कियो । लक्ष्मण रुचालले बराबरी गोल गरे । दुवै टिमले थप प्रयास पनि गरे तर खेल २–२ मै टुंगियो ।जर्सी नम्बर ११ का जर्जप्रिन्सले एनएसएल डेब्यूमै गरेको गोलको खुसीयाली किलियन एम्बाप्पे शैलीमा मनाए । विकास खवासले बाँकी खेल गुमाउने भएपछि उनलाई चितवनले अघिल्लो दिन कुरा गरेको थियो । तर, नेपाली सेनाले स्वीकृति दिएपछि बुधबार बिहानमात्रै उनले विकासको स्थानमा चितवनमा अवसर पाउने निश्चित भएको थियो । उनले भने, ‘मलाई पहिलो रोजाइमा खेल्न पाउने लागेको थिएन । मौका पाएॅ, खेलें र गोल पनि गरें । यसलाई राम्रो सुरुआतको रूपमा लिएको छु ।’गत कात्तिक–मंसिरमा ढाकामा बंगलादेशविरुद्ध भएका दुई मैत्रीपूर्ण खेलमा नेपाली राष्ट्रिय टिममै थिए जर्जप्रिन्स । त्यसपछि उनले किर्गिस्तानको युवा टिम र सिमरा गोल्डकपमा अफ्रिकी टिमविरुद्धमात्रै खेल्न पाएका थिए । ‘गेम खेल्न नपाएको धेरै भएको थियो । दायाँ खुट्टाको एङ्कलको चोटले राष्ट्रिय टिम पनि छोड्नुपरेको थियो । कोरोना संक्रमण भएपछि एएफसी कपको छनोट पनि खेल्न पाइनँ । धेरै ग्याप भएपछि मैले आफूलाई प्रमाणित गर्नुपर्ने बेला आएको छ,’ नेपालबाट चार खेल खेलेका उनले भने, ‘त्यो मौका सुपर लिगमा पाएको छु । सुरुआत राम्रो भएको छ । निरन्तर राम्रो खेल्ने प्रयास गर्नेछु ।’धुलिखेलका जर्जप्रिन्ससहित एनएसएल अक्सनमा क्याटगोरी ‘ए’ का रवि पासवान, छिरिङ गुरुङ, राष्ट्रिय टिमका पूर्वकप्तान विराज महर्जन, हेमन्त थापामगर, सुभाष गुरुङ र दिलेन लोक्तान अनसोल्ड रहेका थिए । घाइते खेलाडीको स्थानमा रविले पोखरा थन्डर्स, छिरिङले काठमाडौं रेजर्स, विराजले बुटवल लुम्बिनीले मौका पाइसके भने जर्जप्रिन्स एफसी चितवनमा पुगे । राष्ट्रिय टिमबाट खेलिसकेका अरू तीन खेलाडी भने अझै एनएसएलबाहिरै छन् । अक्सनमा आर्मीका १८ खेलाडी थिए । त्यसमध्ये अनसोल्ड रहने दुई अभागी थिए जर्जप्रिन्स र जितेन्द्र । यी दुईको चितवन प्रस्थानसँगै एनएसएलमा सबैभन्दा बढी खेलाडी दिने क्लब नै आर्मी भएको छ । उसका भरत खवास (चितवन), विकेश कुथु (काठमाडौं) र नवयुग श्रेष्ठ (पोखरा) का ‘मार्की प्लेयर’ हुन् । दुई विकास (तामाङ र खवास) चोट बोक्दै बाहिरिए पनि चितवनमा आर्मीका पाँच खेलाडी (भरत, टेक, गोलकिपर विवश चौधरी, जितेन्द्र र जर्जप्रिन्स) छन् ।जर्जप्रिन्सलाई सहिद स्मारक ‘ए’ डिभिजन लिग २०७० मा मेघराज केसीले नै डेब्यू गराएका थिए । उनले फ्रेन्ड्स क्लबबाट अन्तिम दुई खेलमा थ्रीस्टार र मनाङविरुद्ध खेलेका थिए । गत सिजन सेनाको एकवर्षे कमान्डो ट्रेनिङबाट फर्केर ‘ए’ डिभिजन लिग खेलेका उनले एक गोलमात्रै गरेका थिए । उनका भाइ जिलेस्पीजंग कार्की पनि राम्रै खेलाडी हुन् । दाइजस्तै विंगर/फरवार्ड । उनी एनएसएलमा छैनन् । यी लप्टन सेनाकै कमाण्डो ट्रेनिङमा व्यस्त छन् ।चितवनलाई चोटउद्योगी–व्यापारिक घरानाको आगमनले एनएसलमा विदेशी खेलाडीको भूमिका निर्णायक हुनसक्ने अनुमान गरिएको थियो । तर, दोस्रो चरणसम्म त्यस्तो ठूलो फरक देखिएन । दुई सेन्टर–ब्याक गुमाएको चितवनले कप्तान भरतलाई पनि ह्यामस्ट्रिङको कारण बुटवल लुम्बिनीविरुद्ध खेलाउन सकेन । इजिप्टबाट ल्याएका सेन्टर मिडफिल्डका दुई खेलाडीलाई पनि गुमायो ।प्रशिक्षक मेघराज केसीका अनुसार मोहमद अहमदलाई कम्तीमा तीन साता उपचार गराउनुपर्ने भएको छ । ‘उनी (अहमद) आउनसाथ बिमारी भए । एङकल र काल्फमा समस्या देखियो । उनको स्थानमा अर्को खेलाडी ल्याउँदै छौं,’ केसीले बताए । अर्का मिडफिल्डर सावन एलसादबारे भने, ‘उनलाई अघिल्लो खेलमा विपक्षीले कुल्चिए । अर्को खेलमा फर्किनेछन् ।’ भरत पनि अर्को खेलमा उपलब्ध हुने उनले बताए । ललितपुर सिटीविरुद्ध १–१ भएको खेलमा अहमद आठौं मिनेटमै बाहिरिएका थिए भने एलसाद पहिलो हाफमात्रै मैदानमा थिए ।‘दुई विदेशी नहुनु ठूलो घाटा हो,’ दुई खेलमा २ अंक जोडेका प्रशिक्षक केसीले भने, ‘त्यसैले ४ अंक गुमाएको भन्दा पनि २ अंक हात पारेकोमा खुसी छौं । हामी खाली हात गएका छैनौं । लिगमा पहिलो हुनु र चौथो हुनुमा त्यति फरक छैन । विस्तारै टिम सेट हुँदै छ ।’ उनले जर्जप्रिन्सको प्रदर्शनबारे भने, ‘उनले आफैंलाई प्रमाणित गरे । एउटा पोजिसनमा न्याय गरे ।’नवयुगको हेडरएनएसएलको पाँचौं दिन आर्मीकै खेलाडीहरूको दिन रह्यो भने पनि फरक पर्दैन । जर्जप्रिन्स र टेकबहादुर बुढोथोकीको गोलमा चितवनले बुटवल लुम्बिनीविरुद्ध अंक जोडेको दिन दोस्रो खेलमा आर्मीकै फरवार्ड नवयुग श्रेष्ठले निर्णायक गोल गरे । उनले ८३ औं मिनेटमा हेडर गोल गरेपछि पोखरा थन्डर्सले विराटनगर सिटी एफसीविरुद्ध १–० को जित रच्यो । त्यसमा नवयुगले मोउसा अब्बाको फ्रि–किक उपयोग गरेका थिए ।पहिलो खेलमा धनगढी एफसीविरुद्ध ३–० को शानदार जित निकालेको विराटनगर बुधबार भने पोखराविरुद्ध सबै पोजिसनमा कमजोर देखियो । अन्त्यतिरमात्रै गोल गरे पनि पूरा खेलमै पोखरा हाबी भयो । पोखराले पहिलो खेल ०–२ ले बुटवल लुम्बिनीसँग गुमाएको थियो । दोस्रो चरणको समाप्तिमा बुटवल लुम्बिनी ४ अंकसहित शीर्षस्थानमा छ । विराटनगर, धनगढी, पोखरा र काठमाडौंले ३–३ अंक बनाएका छन् । चितवनको २ र ललितपुर सिटीको १ अंक छ ।